Sa morte ’e su pastore

Sos elighes parian de iscultare
su malaidu intro su barraccu,
ben’ammantadu de cappotto e saccu
si podiat, su tristu, suerare.

Leadu haiat pro colpu ’e frittu
sa pulmonite doppia ei como
in su monte fit solu… poverittu!

Su tazzu suo l’haiana leadu
a pascher sos cumpagnos amorosos
chi si fini prestados premurosos
a dare azzudu a su mal’assortadu.

E issu, pro sa forte maladìa,
faghiat bisos de cando fit sanu
enzende dae su bassu Campidanu
cun allegra e potente cumpagnia

De atteros pastores. Sas bagianas
in bidda ispettaian sa torrada
– e massimu fulana fit mudada –
acceradas tottùe a sas fentanas.

Oh sonos de organittu in sa buttega
e cunzertos pesados tott’impare
inue bi fit cumpare cun cumpare
nende de beffas raras calch’allega.

E su chelu a sos montes fit frittidu
comente una iscu pinturada
ei sa idda in sas umbras appartada
pariat unu dulche e caru nidu.

E sighit a bisare su pastore
cun sa febbr’alta a sos baranta grados
in mesu de sos montes desolados
senza lughe ’e istella né lugore

De luna bella. In sas tancas lontanas
s’intendian sos tazzos in pastura:
su sonu ’e sas sonazzas in s’iscura
notte pariat sonu de campanas.

Ma Bernardu, mischinu, cussos sonos
no intendiat intro su barraccu,
imboligadu de cappotto e saccu
fattende cun sa febbra chistionos.

Cand’a manzanu su sole faleit
de monte in monte e lugheit s’altura,
sas baddes, sa lontana pianura,
Bernardu dae sos bisos s’ischideit

E intendeit benzende su tazzu
a passu a passu. Sos fortes pastores
arribein pienos de ardores
a li narrer: «non timas, fae corazzu!».

E issu neit: «De sidiu so morinde,
dademilu de abba un’ipiolu
e nontesta non mi lassedas solu
ca tantu peus isto, so idinde».

Pariat unu martire, distesu
subra sas frascas, biancu che nie.
«Tottus restamos, si piaghet a tie,
– neit unu cumpagnu – né offesu

Ti sies si lassadu solu t’hamos
sigomente ses forte e giovaneddu,
torrende a su manzanu, Bernardeddu,
de t’agattare sanu creiamos».

«Ahi! Tiu Baddore, sanu fia
attera orta chi ’ois m’hazis bidu
domende caddos a brincu sighidu
o in cazza fattende valentia.

Como mortu mi sento: cussas chentu
belveghes ch’hapo fattas accordadu
las lasso a babbu, poveru e arrimadu,
chi sempre m’hat assistidu e no hat tentu

Ancora dae me azzudu veru.
E deo creia ’e fagher tantas cosas.
Passenzia!…». Sas boghes dolorosas
de su maladiu, tottu disisperu,

Passaian che toccos de campana
chi sonat a mortu. Tottus cuminzein
a li narrer: «Ma finila…» e lu lein
finzas a brulla. Ca sa zente sana

Non crêt chi unu potat morrer mai
massimu si est unu che Bernardu,
giovanu bellu, forte e gagliardu,
si bellu e forte nd’hazis bidu gai.

Fattein su casu e movein sos tazzos,
ma duos cun su malaidu s’istein
e gai a sa menzus l’azzudein.
Su malaidu, cando sos sonazzos

De sas belveghes sonein impare
a sa partenzia, peseit sa testa
comente a bider cussa cara festa
chi sempre costumaiat ammirare

Cando a fusile a coddu e a saccu a pala
e cun sos canes, lestru, tuccaiat.
Ma oe appena mover si podiat!
Gireit sos ogios tristos a donz’ala,

S’abbandoneit in s’isterridolzu
pianghinde pius de unu pipiu.
Sos tazzos non tian essere in su riu
attrumendesi impare a s’abbadolzu.

E Bernardu, cun boghes ispramadas:
«Ohi babbu meu!… Ohi Deu santu!…».
Poi s’intettereit tottu cantu
a ogios fissos e a manos serradas.